KOMISIJOS REGLAMENTAS (ES) 2019/1559

2019 m. rugsėjo 16 d.

kuriuo dėl didžiausios leidžiamosios ciflufenamido, fenbukonazolo, flukvinkonazolo ir tembotriono liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji ciflufenamido, fenbukonazolo, flukvinkonazolo ir tembotriono liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) pagal Reglamento (EB) Nr. 396/2005 (2) 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės ciflufenamido DLK. Ji pasiūlė gyvūninių produktų atveju pakeisti liekanų apibrėžtį. Ji rekomendavo sumažinti kornišonams ir rugiams nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie kukurūzams, tikrosioms soroms, ryžiams, dvispalviams sorgams, paprastiesiems kviečiams, naminiams paukščiams (raumenims, riebalams, kepenims) ir paukščių kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabartinio dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(3) pagal Reglamento (EB) Nr. 396/2005 12 (3) straipsnio 1 dalį Tarnyba pateikė pagrįstą nuomonę dėl nustatytos fenbukonazolo DLK. Ji pasiūlė pakeisti liekanų apibrėžtį. Ji rekomendavo sumažinti greipfrutams, apelsinams, migdolams, bertoletijoms, anakardžiams, kaštainiams, kokosams, lazdyno riešutams, makadamijoms, karijoms, pinijoms, pistacijoms, graikiniams riešutams ir mėlynėms nustatytą DLK. Kitų produktų atveju ji pasiūlė padidinti arba palikti nustatytą dabartinę DLK. Ji padarė išvadą, kad trūksta tam tikros informacijos apie abrikosams, persikams, slyvoms, agurkams, kornišonams, cukinijoms, melionams, moliūgams ir arbūzams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabartinio dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(4) pagal Reglamento (EB) Nr. 396/2005 12 (4) straipsnio 1 dalį Tarnyba pateikė pagrįstą nuomonę dėl nustatytos flukvinkonazolo DLK. Tarnyba padarė išvadą, kad šiuo metu Sąjungoje neleidžiama naudoti flukvinkonazolo, šiai veikliajai medžiagai nenustatytas leidžiamasis importo nuokrypis ir kodekso didžiausios leidžiamosios koncentracijos (CXL) vertės. Todėl manoma, kad flukvinkonazolo nėra jokiuose augaliniuose ar gyvūniniuose produktuose. Kadangi rizikos vartotojams nėra, Reglamento (EB) Nr. 396/2005 II priede flukvinkonazolo DLK turėtų būti nustatyta atsižvelgiant į konkrečią nustatymo ribą;

(5) pagal Reglamento (EB) Nr. 396/2005 12 (5) straipsnio 1 dalį Tarnyba pateikė pagrįstą nuomonę dėl nustatytos tembotriono DLK. Ji rekomendavo sumažinti kiaulėms (kepenims, inkstams), galvijams (kepenims, inkstams) ir arklinių šeimos gyvūnams (kepenims, inkstams) nustatytą DLK. Kitų produktų atveju ji rekomendavo palikti nustatytą DLK arba ją padidinti. Ji padarė išvadą, kad trūksta tam tikros informacijos apie saldiesiems kukurūzams ir vaisių prieskoniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabartinio dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(6) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems leidžiamasis importo nuokrypis ar CXL vertės nenustatyti, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(8) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(9) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2020 m. balandžio 7 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2020 m. balandžio 7 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. rugsėjo 16 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food Safety Authority; Reasoned opinion on the review of the existing maximum residue levels for cyflufenamid according to Article 12 of Regulation (EC) No 396/2005. EFSA Journal 2018;16(10):5416.

(3) European Food Safety Authority; Reasoned opinion on the review of the existing maximum residue levels for fenbuconazole according to Article 12 of Regulation (EC) No 396/2005. EFSA Journal 2018;16(8):5399.

(4) European Food Safety Authority; Reasoned opinion on the review of the existing maximum residue levels for fluquinconazole according to Article 12 of Regulation (EC) No 396/2005. EFSA Journal 2018;16(9):5409.

(5) European Food Safety Authority; Reasoned opinion on the review of the existing maximum residue levels for tembotrione according to Article 12 of Regulation (EC) No 396/2005. EFSA Journal 2018;16(9):5417.